《送罗正之年兄出使二浙》
宋代·张舜民

玉麈助清谈，金貂饰高位。
二物已杀身，无剥生民利。
君为使者官，犹作农夫事。
随轩载畚插，一心惟度地。
惟梁及齐岱，潢汙变滞穗。
玉食反无鱼，黄牛如象贵。
凡人畏辛苦，君处乃乐易。
富哉太伯墟，吴越之委積。
二年苦昏垫，灶臼成蛙肆。
一日死百人，官司但熟视。
不获乃命君，物议已为迟。
君其尚勉旃，副彼朝廷意。
若为濬泾洪，可得露城市。
诛其姑息人，戢彼因循吏。
死者不可招，存者如何置。
赴海与壑邻，实系君之智。
君家本天台，立身颇勤勚。
一生在州县，晚岁称宪使。
南人重衣锦，今尔实自致。
弭节拜坟墓，椎牛设乡遂。
翁媪上篱观，挥零复嗟喟。
咸曰罗家儿，今日乃如是。
伊予出西北，仕路每相值。
交代又同年，莫予论事契。
嗜好无不同，出处亦有类。
天台与四明，一生游梦寐。
淡荡秋风中，都门把归袂。
行与兴公游，閒过贺老醉。
二客傥有言，因风幸相寄。

作者简介：张舜民 生卒年不详，北宋文学家、画家。字芸叟，自号浮休居士，又号矴斋。邠州（今陕西彬县）人。诗人陈师道之姊夫。英宗治平二年(1065)进士，为襄乐令。元丰中，环庆帅高遵裕辟掌机密文字。元祐初做过监察御史。为人刚直敢言。徽宗时升任右谏议大夫,任职七天,言事达60章，不久以龙图阁待制知定州。后又改知同州。曾因元祐党争事，牵连治罪，被贬为楚州团练副使，商州安置。后又出任过集贤殿修撰。